અરવલ્લીના ભિલોડાના મઉ ગામ અને ભવાનપુર ગામો જે જંગલોની નજીક આવેલા છે તેમાં ભૂંડનો ઘણો ઉપદ્રવ વધી ગયો હતો. તેઓ ખેતર અને વાડીના ઊભા પાકનો સોથ વાળી દેતા હોય છે. આથી ગ્રામીણોએ કંટાળીને વન વિભાગને અરજી કરી હતી કે, તેઓ ભૂંડને પકડવા માટે પાંજરા મૂકે. વન વિભાગે તુરંત જ ગામ લોકોના તથા ખેડૂતોના પાકને થતા નુકસાનને રોકવા ભિલોડાની આરએફઓ પ્રિયંકા પટેલ તથા શામળાજીના આરએફઓએ પગલાં લીધા હતા અને પાંજરા ગોઠવ્યા હતા. પરંતુ રાત્રે આ પાંજરામાં દીપડો આવી જતા સૌને આશ્ચર્ય થયું હતું. છેલ્લા થોડા દિવસથી દીપડાએ દેખા દીધી નહોતી અને અચાનક પાંજરામાં દીપડો આવી જતા ગ્રામીણોમાં રાહત થઈ હતી. જો કે હજી તેમના ખેતરોમાં ભૂંડની હેરાનગતિ યથાવત હોવાથી વન વિભાગ આ સમસ્યાને ઉકેલવા પગલાં લઈ રહી છે. હાલમાં દીપડાને પશુ ચિકિત્સકની દેખરેખમાં રાખવામાં આવ્યો છે.